**Malta**

**17.11. - 21.11.**

**Vodič: Ivan Forko**

**17.11. (Ponedjeljak)- Carpe Diem 1/5**

Sastanak grupe u 04:00 u zračnoj luci Franjo Tuđman. Upoznavanje s vodičem putovanja te ukrcaj na direktni let za Maltu. Po dolasku nam slijedi organizirani transfer prema hotelu u St. Julian's u kojem ostavljamo stvari te krećemo u jutarnji razgled glavnog grada Valette.

Razgled započinjemo pored Tritonove fontane te laganom šetnjom kroz šarmantne malteške ulice obilazimo brojne atrakcije poput parlamenta, Trga kraljevske opere, Katedrale svetog Pavla te Bazilike Gospe od Karmela koju krasi impozantna kupola. Prolaskom preko glavnoga gradskoga trga dolazimo do donjih vrtova Barrakka – prekrasnog vidikovca s kojega se pruža pogled na Grand Harbour. Vidjet ćemo i Katedralu svetog Ivana (izvana) koja u sebi krije i dva Carravaggiova djela, a kao šećer na kraju ostavljamo gornje vrtove Barrakka odakle se vide naša sljedeća 3 odredišta- Senglee, Cospicue i Vittoriose. Šetnja kroz ta tri utvrđena grada nikoga ne ostavljaju ravnodušnim, što zbog arhitekture što zbog kulturnog nasljeđa koje je vidljivo na svakom uglu.

Povratak u smještaj.

Noćenje #1.

**18.11. (Utorak)- Carpe Diem 2/5**

Doručak. Krećemo na fakultativni izlet “Mala povijesna tura“. Za početak posjećujemo grad Mostu u kojoj se nalazi crkva nastala po uzoru na rimski Panteon. Za ovu se crkvu vežu brojne zanimljive priče, a najpoznatija je ona iz razdoblja Drugog svjetskog rata kada je kroz kupolu pala bomba koja naposljetku nije eksplodirala. Ispod Crkve ćemo posjetiti i ratni tunel dužine 75 metara koji se sastoji od jednostavnih međusobno povezanih hodnika, ulaza i izlaza te nekoliko kabina. Put nas dalje vodi do grada Rabata u kojem se nalaze čuvene katakombe svetog Pavla. Kompleks obuhvaća više od 30 grobnica od kojih je preko pola otvoreno za javnost. Za kraj nam preostaje grad Mdina – istinski dragulj Malte. Nekada je Mdina nosila status glavnoga grada i vrvila životom, a danas broji svega par stotina stanovnika. Potpuno opasana zidinama i s reduciranim prometom danas je nazivaju i tihim gradom. Bajkoviti balkoni, uske uličice, mali kafići i restorani stvaraju dojam kao da se nalazimo u potpuno drugom svijetu. Slobodno vrijeme za ručak i uživanje uz mediteranski vibe.

Povratak u St. Julian's u popodnevnim satima.

Noćenje #2.

**19.11. (Srijeda)- Carpe Diem 3/5**

Doručak. Odlazak na fakultativni izlet “Južna Malta“. Ukrcavamo se u naš bus te odlazimo do malog ribarskog mjesta Marsaxlokk. Marsaxlokk je poznat po svojoj živopisnoj ribarskoj luci punoj tradicionalnih drvenih čamaca nazvanih *luzzu.* Lako ih se prepoznaje jer su obojeni u jarke boje: plavu, crvenu, žutu, i narančastu, a svaki čamac ima na premcu naslikane oči — simbol za koji se vjeruje da štiti ribare od nesreća. Nastavljamo put na sami jug Malte prema Xutu tornju s kojeg se pruža prekrasan pogled na nenaseljeni otok Filfla. Kratka pauza za uživanje u ambijentu nakon čega odlazimo do jednog od najstarijih hramova na svijetu- Hagar Qim koji je pravi podsjetnik na prve civilizacije. Sastoji se od velikih kamenih blokova, nekih teških i po nekoliko tona, koje su slično kao i egipatske piramide stanovnici Malte postavili bez upotrebe metalnih alata.

Nastavljamo izlet sa pravom avanturom- izlet brodom u Blue Grotto. Sunčeva svjetlost reflektira se od bijelog pješčanog dna i stijenki špilja, stvarajući gotovo nadrealan spektar plavih, tirkiznih, pa čak i narančastih i zelenih nijansi po čemu je ova špilja najpoznatija. Vraćamo se na kopno te nam slijedi odlazak do Dingli litica, najviše točke na Malti koje se pružaju 2 km duž obale, a daju nam spektakularan pogled na Mediteran. Ovo je ono mjesto gde fotke bez filtera izgledaju kao screensaver na laptopu– zalazak Sunca, more koje se gubi u horizontu, a ispod nas stijena visoka 250+ metara.

Vraćamo se u St. Julian's u večernjim satima.

Noćenje #3.

**20.11. (Četvrtak)- Carpe Diem 4/5**

Doručak. Krećemo na fakultativni izlet na otok Gozo. Pristajemo u luku Mgarr iz koje nastavljamo prema središtu otoka. Utvrđeni grad na brdu s impresivnim panoramama, labirint uskih uličica, barokna katedrala te muzeji arheologije, folklora i prirode- sve to nas čeka u Victoriji, najpoznatijem mjestu na otoku. Nastavljamo istraživati otok, a naše sljedeće odredište su Ggantija hramovi- neolitski hramovi stari preko 5.500 godina, stariji čak i od egipatskih piramida i Stonehengea. Uvršteni su na UNESCO-v popis svjetske baštine, a lokalne legende inspirirane su njihovom veličinom – “Ggantija” znači “mjesto divova”. U slučaju povoljnih vremenskih uvjeta odlazimo na kupanje na otok Camino i poznatu Plavu lagunu.

U St. Julian's se vraćamo u večernjim satima.

Noćenje #4.

**21.11. (Petak)- Carpe Diem 5/5**

Check out iz smještaja. Organizirani transfer prema zračnoj luci u ranim jutarnjim satima. Ukrcaj na direktni let za Zagreb u 08:10. S novim iskustvima i ponekim novim prijateljstvom vraćamo se u Zagreb u 10:05. Kraj programa.

|  |  |
| --- | --- |
| REDOVNA CIJENA | FIRST MINUTE CIJENA |
| ~~549 eura~~ | **479 eura**  |

**Uključeno u cijenu:**

* Direktni let Zagreb-Valetta-Zagreb
* Sve zrakoplovne pristojbe
* 1x ručna prtljaga (maksimalne dimenzije 40cm x 30cm x 20cm)
* 1x predana prtljaga težine do 10 kg (maksimalne dimenzije 55cm x 40cm x 20cm)
* Transfer do hotela prvi dan putovanja
* Transfer do zračne luke zadnji dan putovanja
* 4x noćenje u sobama po izboru u hotelu Aste u St Juliansu
* 3x doručak u sklopu hotela
* Boravišna pristojba u hotelu
* Vodiča putovanja i razglede na hrvatskom jeziku uz stručno vodstvo prema programu
* Osiguranje jamčevine
* Organizaciju putovanja

**Izleti i fakultativne nadoplate:**

* Mala povijesna tura: 55 eura
* Južna Malta: 65 eura
* Izlet na otok Gozo: 65 eura

**Paket od sva 3 izleta: 160 eura**

\*Sve ulaznice za lokalitete iz programa su uključene u cijenu fakultativa.\*

**Obvezne nadoplate:**

* Za ovo putovanje nema obveznih nadoplata

**Granične i vizne formalnosti:**

* Za ovo putovanje je dovoljna osobna iskaznica.

**Važne informacije:**

* Završno pismo šaljemo najkasnije 72 sata prije polaska.
* Nakon ispunjavanja prijavnice na e-mail šaljemo potvrdu o primitku prijave te dodatne upute za plaćanje.
* Za ovo putovanje vrijede Opći uvjeti poslovanja turističke agencije Carpe Diem putovanja.
* Online kartično plaćanje na rate (maksimalno 24 rate) moguće je uz prethodnu najavu.